Virallinen lehti nro C 096 , 08/04/1999 s. 0019



KIRJALLINEN KYSYMYS E-1967/98 esittäjä(t): Kenneth Coates (GUE/NGL) komissiolle (30. kesäkuuta 1998) Aihe: Suuronnettomuusriskien valvonta Millä tavoin neuvoston direktiivit 88/610/ETY(1) ja 96/82/EY(2) liittyvät vaalipiirissäni sijaitsevassa Killamarshin jätteenkäsittelylaitoksessa 14. ja 30. toukokuuta 1998 tapahtuneisiin onnettomuuksiin? Laitoksen omistaa Vivendin tytäryhtiö SARP UK. Onnettomuudet tapahtuivat, kun typpihappoa sisältävässä siirtosäiliössä sekä varastosäiliössä ilmeni vikoja, joiden seurauksena Sheffieldin kaupungin ilmaan pääsi satametrisiä oranssin värisiä typpidioksidipilviä. Mihin toimiin komissio voi ryhtyä näiden tapausten suhteen? Aikooko komissio tutkia asiaa? Onko olemassa muita tähän ongelmaan liittyviä direktiivejä? Komission jäsenen Ritt Bjerregaardinkomission puolesta antama vastaus (3. syyskuuta 1998) Komissio on tutkinut kyseessä olevat kaksi tapausta ja saanut Britannian viranomaisilta tarvittavat tiedot. Näiden kahden tapauksen vähäisten seurausten vuoksi komissio ei aio tutkia niitä itse. SARP Ltd -yhtiöön (Yhdistynyt kuningaskunta) sovelletaan vuoden 1974 työterveys- ja työturvallisuuslain vaatimuksia, jotka velvoittavat sitä työntekijöidensä ja väestön turvallisuuden niin pitkälle kuin se on käytännössä mahdollista. Laitoksella on ympäristöviraston vuoden 1990 ympäristönsuojelulain nojalla myöntämät luvat. Mainitulla lailla pannaan täytäntöön teollisuuslaitosten aiheuttaman ilman pilaantumisen ehkäisemisestä 28 päivänä kesäkuuta 1984 annetun neuvoston direktiivin 84/360/ETY(3) säännökset, ja kyseisten lupien tarkoituksena on toiminnan valvonta siitä johtuvien ympäristövaikutusten minimoimiseksi. Direktiiviin 84/360/ETY ei sisälly erityisesti onnettomuuksiin liittyviä säännöksiä. Se korvataan ympäristön pilaantumisen ehkäisemisen ja vähentämisen yhtenäistämisestä 24 päivänä syyskuuta 1996 annetulla neuvoston direktiivillä 96/61/EY(4) (ns. IPPC-direktiivillä). Tähän vuonna 1999 voimaan tulevaan direktiiviin sisältyy velvoite varmistaa, että "tarvittaviin toimenpiteisiin ryhdytään onnettomuuksien ehkäisemiseksi ja niiden seurausten rajoittamiseksi", ja että on olemassa "onnettomuuksien ehkäisyn ja niiden ympäristöseurausten minimoimisen tarve". Laitosta eivät koske vuonna 1985 annettujen teollisen toiminnan suuronnettomuusvaarojen valvontaa koskevien säädösten vaatimukset, joilla pannaan täytäntöön tietyn teollisen toiminnan suuronnettomuuden vaarasta annettu neuvoston direktiivi 82/501/ETY, sellaisena kuin se on muutettuna 19 päivänä maaliskuuta 1987 annetulla neuvoston direktiivillä 87/216/ETY(5) ja 24 päivänä marraskuuta 1988 annetulla neuvoston direktiivillä 88/610/ETY(6) (ns. Seveso-direktiivi). Työturvallisuus- ja työterveysviranomaisten käsityksen mukaan yhtiö on ollut yhteydessä Derbyshiren kreivikunnanvaltuuston pelastussuunnitelmia laativaan osastoon tarkoituksenaan vapaaehtoisesti laatia laitoksen ulkopuolinen pelastussuunnitelma. Lisäksi työterveysviranomaiset neuvottelevat parhaillaan yhtiön kanssa siitä, sovelletaanko vaarallisista aineista aiheutuvien suuronnettomuusvaarojen torjunnasta annetun direktiivin 96/82/EY (ns. Seveso II -direktiivin) vaatimuksia. Tätä uutta direktiiviä, joka korvaa direktiivin 82/501/ETY helmikuusta 1999 alkaen, sovelletaan yleensä jätteenkäsittelylaitoksiin, joissa määriteltyjen vaarallisten aineiden määrät ylittävät tietyt vähimmäisarvot. Sen säännöksiä ei sovelleta kaatopaikkoihin. Jätteistä 15 päivänä heinäkuuta 1975 annetussa neuvoston direktiivissä 75/442/ETY(7) vaaditaan jäsenvaltioita toteuttamaan tarvittavat toimenpiteet sen varmistamiseksi, että jätteistä huolehditaan vaarantamatta ihmisen terveyttä ja vahingoittamatta ympäristöä ja erityisesti vesiä, ilmaa tai maaperää. Jäsenvaltioiden on varmistettava asianmukaiset säännölliset tarkastukset jätteiden keruusta tai käsittelystä vastaaviin yhtiöihin. (1) EYVL L 336, 7.12.1988, s. 14. (2) EYVL L 10, 14.1.1997, s. 13. (3) EYVL L 188, 16.7.1984. (4) EYVL L 257, 10.10.1996. (5) EYVL L 85, 28.3.1987. (6) EYVL L 336, 7.12.1988, s. 14. (7) EYVL L 194, 25.7.1975.